DJNovice - december 2024 

**OBVESTILO – prenovljene Smernice za javno naročanje arhitekturnih in inženirskih storitev**

Ministrstvo za javno upravo je pripravilo novo, posodobljeno različico [Smernic za javno naročanje arhitekturnih in inženirskih storitev](https://ejn.gov.si/dam/jcr%3A9ab3bf1c-3c3e-46a1-8d87-6299b0bf32c9/Smernice%20AI%202024%20final.docx), ki vsebujeta tudi [prilogo 1](https://ejn.gov.si/dam/jcr%3Aa25ac07a-c0e4-46c1-9260-091683652b44/Pr1_Strokovni_pregled%20lektura.docx) in [prilogo 2](https://ejn.gov.si/dam/jcr%3A0bb892ac-870c-4caa-9235-4782e30207bf/Pr2_Primeri_referenc%20lektura.docx).

Smernice so pri pripravi in oddaji javnega naročila lahko v pomoč tudi pri ugotavljanju potreb, pripravi specifikacij, pogojev in meril ter izbiri postopka javnega naročila, obenem navajajo tudi primere dobrih praks, zato priporočamo njihovo uporabo tudi za naročnike, za katere uporaba sicer ni obvezna.

Več: [Smernice in priporočila](https://ejn.gov.si/sistem/smernice-in-priporocila.html)

**NE SPREGLEJTE – objava podatkov o oddanih evidenčnih naročilih v letu 2024**

V skladu z ZJN-3 in ZJNPOV mora naročnik do zadnjega dne februarja tekočega leta na portalu javnih naročil:

* sporočiti statistične podatke o evidenčnih naročilih, oddanih v preteklem letu, in sicer podatke o skupnem številu in skupni vrednosti evidenčnih naročil, ločeno na področje javnega naročanja (splošno/infrastrukturno/obrambno) in
* objaviti seznam evidenčnih naročil na splošnem in infrastrukturnem področju, katerih vrednost je enaka ali višja od 10.000 EUR brez DDV in nižja od mejnih vrednosti, ki so določene v prvem odstavku 21. člena ZJN-3 in od katerih dalje mora izvesti postopek javnega naročanja, na način kot ga določa zakon.

Pri tem poudarjamo, da je evidenčno naročilo:

* naročilo, katerega vrednost je nižja od vrednosti iz prvega odstavka 21. člena ZJN-3 oziroma drugega odstavka 7. člena ZJNPOV,
* naročilo, oddano kot posamezen izločen sklop v skladu s petim odstavkom 73. člena ZJN-3 (obširno tolmačenje v zvezi z uresničevanjem načela kratkih verig je dostopno na spletni povezavi: [Stališča ministrstva](https://ejn.gov.si/sistem/usmeritve-in-navodila/stalisca-ministrstva.html)) ter
* naročilo iz 15., 16., 17. in 18. točke prvega odstavka 27. člena ZJN-3.

Naročnike obveščamo, da bo podatke o oddanih evidenčnih naročilih mogoče sporočati in objavljati na portalu javnih naročil **od dne 6. 1. 2025 do konca meseca februarja 2025**. Podatke bodo lahko registrirani uporabniki portala javnih naročil s pravico oddaje sporočali na podstrani »Evidenčna naročila«, na kateri bodo objavljena tudi Navodila za sporočanje statističnih podatkov o evidenčnih naročilih in objavo seznama določenih evidenčnih naročil na portalu javnih naročil.

**OBVESTILO – portal javnih NAROČIL**

1. **poziv REGISTRIRANIM UPORABNIKOM – pregled uporabniškega profila**

Od začetka leta je v uporabi prenovljen portal javnih naročil. Kolikor je bilo mogoče, je bil olajšan prehod iz »starega« portala registriranim uporabnikom s prenosom uporabniških profilov. Registrirane uporabnike portala javnih naročil pozivamo, da v svojih uporabniških profilih preverijo pravilnost vpisanih podatkov in jih, v primeru, da niso pravilni, popravijo oz. posodobijo.

Koraki preveritve trenutno navedenih podatkov in njihova posodobitev:

1. **Prijava na portal javnih naročil:** registrirani uporabnik na glavni vstopni strani portala javnih naročil [Uradni list RS - Portal javnih naročil](https://www.enarocanje.si/#/) izbere gumb **»Vstop za naročnike«** in se prijavi z uporabniškim imenom in geslom ali s SI-PASS računom. Prijava s SI-PASS računom je na voljo le uporabnikom, ki imajo uporabniški profil že predhodno povezan s SI-PASS računom. Prva prijava s SI-PASS računom ni možna. Prednastavljen zavihek, ki se uporabniku odpre po prijavi na portal javnih naročil je zavihek »Moji dosjeji«.
2. Registrirani uporabnik se iz zavihka »Moji dosjeji« pomakne na zavihek **»Nastavitve«**. Zavihek »Nastavitve« vključuje 3 razdelke: »Uporabniški profil«, »Spremeni geslo« (za zamenjavo obstoječega gesla) in »SI-PASS« (za povezavo uporabniškega profila s SI-PASS računom). Uporabnik v prvem razdelku **»Uporabniški profil« preveri pravilnost navedenih podatkov** v dveh poljih »Ime in priimek uporabnika portala« in »Telefon uporabnika«. Uporabniško ime za uporabo portala (elektronski naslov uporabnika) je osiveno, saj ga po izvedeni registraciji ni možno spreminjati. **POMEMBNO: V polju »Ime in priimek uporabnika portala« mora biti obvezno naveden podatek o imenu in priimku konkretnega (in edinega) uporabnika na katerega se nanaša (osiveno) uporabniško ime. Vse ostale podatke v tem polju je potrebno odstraniti** (npr. elektronske naslove, nazive spletnih strani, nazive služb, sektorjev, področij, referatov, komisij, tajništev, občin ipd.). Uporabnik v polju »Telefon uporabnika« preveri ustreznost telefonske številke, na kateri je dosegljiv.
3. Spremembe oz. popravke podatkov registrirani uporabnik potrdi z gumbom **»Shrani«** in na ta način potrdi njihovo ustreznost.

Registrirani uporabniki naj se za urejanje pravic obrnejo na skrbnike svoje organizacije (skrbnika naročnika). Registrirane uporabnike opozarjamo, da so skladno s Splošnimi pogoji za uporabo portala javnih naročil prijavni podatki (uporabniško ime in geslo) neprenosljivi in jih uporabnik ne sme posredovati tretjim osebam ali jim prek svojega uporabniškega imena in gesla omogočiti dostop do portala ter da so dolžni zagotavljati pravilnost svojih kontaktnih podatkov v svojem uporabniškem profilu. V primeru kršitev splošnih pogojev za uporabo portala javnih naročil ima Ministrstvo za javno upravo in upravljavec portala pravico izbrisati uporabniško ime uporabnika, vključno z uporabniškimi pravicami, ki jih ima v organizacijah, in se vežejo na njegovo uporabniško ime, brez predhodnega opozorila.

1. **portal javnih NAROČIL – POZIV SKRBNIKOM ORGANIZACIJE (SKRBNIKOM NAROČNIKA) - pregled pravic**

Registriranim uporabnikom je na portalu javnih naročil za opravljanje dejanj na voljo več tipov uporabniških pravic. Pravici »Vpogled« in »Vnos« sta na voljo tako naročnikom kot izvajalcem pomožnih dejavnosti, medtem ko sta pravici »Oddaja« in »Skrbnik organizacije« rezervirani samo za naročnike iz prvega odstavka 9. člena ZJN-3 in za naročnike iz 23. člena ZJN-3. Zaradi urejanja pravic registriranih uporabnikov naročnika je potrebno, da naročnik zagotavlja (vsaj) enega skrbnika organizacije (skrbnika naročnika).

Izvajalcem pomožnih nabavnih dejavnosti iz 11. točke prvega odstavka 2. člena ZJN-3 je omogočeno izvajanje vseh aktivnosti za naročnika iz prvega odstavka 52. člena in dodatnih informacij iz četrtega odstavka 61. člena ZJN-3 do samega pošiljanja v objavo. Obvestila in odgovore na vprašanja mora v objavo poslati naročnik, saj izvajalci pomožnih nabavnih dejavnosti, v skladu s tretjim odstavkom 66. člena ZJN-3, zanj ne smejo izvajati oziroma odločati v postopku javnega naročila. Registrirane uporabnike portala javnih naročil, ki so izvajalci pomožnih nabavnih dejavnosti, lahko skrbnik organizacije (skrbnik naročnika) doda v naročnikovo uporabniško skupino in jim dodeli **največ pravico »Vpogled« in »Vnos«.** Skrbnike organizacij (skrbnike naročnika) pozivamo, da uporabnikom v uporabniških skupinah preverijo (ne)upravičenost dodeljenih pravic, pri čemer posebej opozarjamo, da izvajalcem pomožnih nabavnih dejavnosti **pravica »Oddaja«, skladno z določili ZJN-3, ne sme biti dodeljena**.

**NE SPREGLEJTE – JAVNO POSVETOVANJE EVROPSKE KOMISIJE O DIREKTIVAH S PODROČJA JAVNEGA NAROČANJA**

Obveščamo vas, da je Evropska komisija objavila poziv za pobude in odprla javno posvetovanje o direktivah s področja javnega naročanja. Rok za odziv je **7. marec 2025**, poziv in javno posvetovanje pa sta dostopna na tej povezavi: [Direktive o javnih naročilih – ocena](https://ec.europa.eu/info/law/better-regulation/have-your-say/initiatives/14427-Direktive-o-javnih-narocilih-ocena_sl).

Vljudno vabljeni k podaji vašega mnenja.

**STIK Z NAMI**

**Ministrstvo za javno upravo, Direktorat za javno naročanje, Tržaška cesta 21, 1000 Ljubljana**

Telefonsko svetovanje (sistem javnega naročanja): 01 478 1688, vsak torek, sredo in četrtek med 9.00 in 12.00 uro: <https://ejn.gov.si/direktorat/pomoc-uporabnikom.html>

Telefonsko svetovanje (tehnična pomoč, e-JN): 080 2002, vsak dan od ponedeljka do petka med 8.00 in 16.00 uro: <https://ejn.gov.si/tehnicna-pomoc> (Enotni kontaktni center državne uprave)

Enota za pomoč uporabnikom, ki izvajajo oziroma sodelujejo pri javnih naročilih, sofinanciranih s sredstvi EU (help- desk): <https://ejn.gov.si/direktorat/pomoc-uporabnikom.html>



**Direktorat za javno naročanje vam želi zdravo, uspešno in veselja polno leto 2025!**